《为谭二府乃祖母节孝卷题》
明代·朱浙

茑萝依长松，枯荣永相保。结发为夫妇，契阔誓偕老。

燕尔未三春，诀别何太早。谈笑入重泉，一死复何道。

所念乳下孤，咿嚘守襁褓。身疑众楚咻，家祸百忧捣。

置此欲安之，雪泣向穹昊。抱依亲骨肉，归来奉蘋藻。

婉娩意不违，姑嫜严自好。老子复长孙，宗祏凛再造。

离居六十霜，脩眉攒不扫。严风入深闺，寒日白皓皓。

生平铁石心，至今祝邻媪。千载柏舟诗，遗音尚可考。

作者简介：（1486—1552）福建莆田人，字必东，号损岩。嘉靖二年进士，授御史。帝亟欲尊生母，而群臣必欲帝母昭圣皇太后，浙亦上疏力争。帝怒，立捕至内廷，除名为民。有《天马山房遗稿》。